Diari Oficial de la Generalitat Valenciana


Sumari del DOGV 7274, del 15-05-2014 (2014/4196)

ORDE 8/2014, de 8 de maig, de la Conselleria d'Infraestructures, Territori i Medi Ambient, per la qual es regula l'ús d'herbicides per al control de la vegetació en cunetes, talussos o vores de carreteres, camins, sendes i vies fèrries de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/05/08/8/dof/vci/html**

### Dades del document

Número de DOGV
:   7274

Data del DOGV
:   15-05-2014

Secció del DOGV
:   I. DISPOSICIONS GENERALS

Número del document
:   2014/4196


Data del document
:   08-05-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Descriptors 

:   * legislació
    * zona protegida
    * via rural
    * xarxa de carreteres
    * herbicida
    * tractament fitosanitari

ORDE 8/2014, de 8 de maig, de la Conselleria d'Infraestructures, Territori i Medi Ambient, per la qual es regula l'ús d'herbicides per al control de la vegetació en cunetes, talussos o vores de carreteres, camins, sendes i vies fèrries de la Comunitat Valenciana. [2014/4196]  
Índex  
Preàmbul  
Article 1. Objecte i abast  
Article 2. Pistes, camins i sendes  
Article 3. Autorització fora de zones protegides  
Article 4. Autorització dins de zones protegides  
Article 5. Règim d'excepcions  
Disposició final. Entrada en vigor  
  
  
PREÀMBUL  
  
L'article 21.1 a) del Decret 70/2009, de 22 de maig, del Consell, pel qual es crea i regula el Catàleg Valencià d'Espècies de Flora Amenaçades i es regulen mesures addicionals de conservació (DOCV 6021, 26.05.2009), diu que, per a salvaguardar l'elevada diversitat de la vegetació nitròfila, està prohibit, excepte en terrenys urbans o urbanitzables amb programa aprovat, l'ús no autoritzat d'herbicides per al control de vegetació ruderal o viària en cunetes, talussos o vores de vies públiques interurbanes i, en general, en tot tipus de carreteres, camins, sendes i vies fèrries.  
El Reial Decret 1311/2012, de 14 de setembre, pel qual s'establix el marc d'actuació per a aconseguir un ús sostenible dels productes fitosanitaris (BOE 223, 15.09.2012), en l'article 2.3 preveu la possibilitat que les administracions competents puguen aplicar el principi de cautela, limitant o prohibint l'ús de productes fitosanitaris en zones o circumstàncies específiques, sense perjuí de les disposicions del mateix reial decret. El criteri fixat per esta norma per al control de la vegetació en cunetes, talussos o vores de carreteres, camins, sendes i vies fèrries és l?«aplicació de pràctiques amb baix consum de productes fitosanitaris, donant prioritat, quan siga possible, als mètodes no químics...» (article 10).  
Amb data 13 de juliol de 2010, la Direcció General de Gestió del Medi Natural va atorgar la competència de l'autorització de l'ús d'herbicides a les direccions territorials de les 3 províncies i va fixar per primera vegada els criteris a utilitzar en eixes autoritzacions. Esta delegació va ser posteriorment revisada per la instrucció de data 12 de març de 2012. Per Resolució de 12 de març de 2012, de la consellera d'Infraestructures, Territori i Medi Ambient, s'inicia l'elaboració del projecte d'orde reguladora de la utilització d'herbicides per al control de la vegetació en les vores de carreteres i vies fèrries.  
  
En l'actual situació de reducció dels pressupostos de totes les administracions públiques, la prohibició absoluta de l'ús d'herbicides pot comportar la no realització dels treballs d'eliminació de la vegetació en les vores dels viaris amb els consegüents riscos per a la seguretat de la circulació de vehicles i trens.  
Seguint les directrius de simplificació administrativa establides en l'article 17 de la Llei 17/2009, de 23 de novembre, sobre el Lliure Accés a les Activitats de Servicis i el seu exercici (BOE 283, 24.11.2009), la present orde es redacta amb l'objectiu de reduir al mínim imprescindible el procediment administratiu d'autorització, per mitjà de la definició dels àmbits i supòsits en què queda permés o prohibit l'ús d'herbicides.  
  
Durant la tramitació d'esta orde s'han complit els passos procedimentals previstos en l'article 43 de la Llei del Consell.  
Per tot això, a proposta de la Direcció General del Medi Natural, fent ús de les facultats que tinc atribuïdes pel meu càrrec,  
  
  
  
ORDENE  
  
Article 1. Objecte i abast  
Per mitjà d'esta orde es regula l'ús d'herbicides per al control de la vegetació en cunetes, talussos o vores de carreteres, camins, sendes i vies fèrries de la Comunitat Valenciana. La seua aplicació s'efectuarà sense perjuí de les normes particulars que estiguen establides en cada espai protegit i de la regulació de productes permesos i de condicions d'aplicació.  
  
Article 2. Pistes, camins i sendes  
Als efectes d'esta orde es consideren com a carreteres els viaris asfaltats. En els viaris no asfaltats (pistes, camins i sendes) queda prohibit l'ús d'herbicides per al control de la vegetació en les seues vores.  
  
  
Article 3. Autorització fora de zones protegides  
Queda autoritzat l'ús d'herbicides per al control de la vegetació en les vores de carreteres i vies fèrries situades fora dels llocs d'interés comunitari (LIC), zones d'especial protecció per a les aus (ZEPA), zones especials de conservació (ZEC), parcs naturals, paratges naturals municipals, monuments naturals, paisatges protegits, zones humides catalogades, reserves de fauna i microreserves de flora.  
  
Els trams de carreteres i vies fèrries que coincidixen amb el límit d'alguna de les zones protegides mencionades han de considerar-se dins de la zona protegida  
  
Article 4. Autorització dins de zones protegides  
Dins o en el límit de les zones protegides establides en l'article anterior queda autoritzat l'ús d'herbicides per al control de la vegetació en les vores de carreteres i vies fèrries, únicament en els següents espais i supòsits:  
a) Terrenys urbans o urbanitzables amb programa aprovat  
b) Plataforma ferroviària de totes les vies fèrries, conforme queda definida en el Reglament del Sector Ferroviari (Reial Decret 2387/2004)  
  
c) Plataforma de totes les carreteres, incloent-hi la mitgera si n'hi ha, d'acord amb les definicions del Reglament General de Carreteres (Reial Decret 1812/1994)  
d) Franges de 2 metres d'amplària situades a un costat i a l'altre de la plataforma de les carreteres de la Xarxa Bàsica de Carreteres de la Comunitat Valenciana, definides en el Catàleg del Sistema Viari de la Comunitat Valenciana (Decret 49/2013), identificades per mitjà de codi de 2 dígits, i de les carreteres de titularitat estatal  
e) Franges de menys de 2 metres d'amplària situades a un costat i a l'altre de la plataforma, que inclouen la senyalització vertical i els sistemes de contenció i abalisament, de les carreteres de la Xarxa Local de Carreteres de la Comunitat Valenciana, definides en el Catàleg del Sistema Viari de la Comunitat Valenciana (Decret 49/2013) i identificades per mitjà de codi de 3 dígits.  
f) Treballs d'eliminació de plantes exòtiques invasores incloses en els annexos del Decret 213/2009, de 20 de novembre, del Consell, pel qual s'aproven mesures per al control d'espècies exòtiques invasores a la Comunitat Valenciana (DOCV 6151, 24.11.2009), i en l'annex del Reial Decret 630/2013, de 2 d'agost, pel qual es regula el Catàleg espanyol d'espècies exòtiques invasores (BOE 185, 03.08.2013)  
  
Article 5. Règim d'excepcions  
En el cas que les limitacions a l'ús d'herbicides establides en esta orde tinguen com a conseqüència directa una reducció de la seguretat viària o un elevat risc d'incendis en vies fèrries, la direcció general competent per raó de la matèria podrà autoritzar excepcions a estes limitacions. Les autoritzacions excepcionals esmentades inclouran una justificació raonada i, una vegada finalitzat el tràmit administratiu, es faran públiques per mitjà de la seua publicació en Internet amb lliure accés per qualsevol ciutadà durant el termini mínim d'un mes.  
  
  
  
  
DISPOSICIÓN FINAL  
  
Única. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 8 de maig de 2014  
  
La consellera d'Infraestructures, Territori i Medi Ambient:  
ISABEL BONIG TRIGUEROS


Còpia Permalink ELI